| **குமரித் தமிழ்ச் சொல்** | **பொதுத் தமிழ்ச் சொல்** | **சொல் விளக்கமும் சான்றும்** |  |
| --- | --- | --- | --- |
| அக்கானி | பதநீர் | பனை மற்றும் தென்னை மரப் பாளைகளில் இருந்து பெறும் வடிநீர். |  |
| அங்கணம் / அங்ஙணம் | உள்முற்றம், கழிவுநீர் மடை | திருக்குறள்: "அங்கணத்துள் உக்க அமிழ்தற்றால் தங்கணத்தார் அல்லார்முன் கோட்டி கொள" |  |
| அங்கன / அங்கிண | அங்கே | "மோனே, அங்கன போவாதே" - "மகனே அங்கே போகாதே" |  |
| அங்கோடி | அந்த வழியாக | "அவ அங்கோடி பேயிட்டிரிக்யும்போது பாம்பு ஒண்ணு குறுக்கால போச்சாம்." இங்கு 'பேயிட்டிரிக்யிம்போது' (போய்க்கொண்டிருக்கும்போது) இல் 'போ'க்குப்பதிலாக 'பே' என்றும், 'இருக்கும்' என்பது 'இரிக்கும்' அல்லது 'இரிக்யிம்' என்றே பயன்படுத்தப்படுகிறது. குறிப்பாக, கேரள எல்லை வட்டங்களில் இவ்வழக்கு உள்ளது |  |
| அசல் | துணி உலர்த்தும் கொடி |  |  |
| அசை | துணி போடும் கொடி |  |  |
| அடிச்சு மாத்துவது | திருடுவது |  |  |
| அண்டிப் பருப்பு | முந்திரிப் பருப்பு |  |  |
| அண்டை | அடுப்பு |  |  |
| அத்தம் | கடைசி | அற்றம் |  |
| அத்தாழை / அத்தாழம் | அந்தி உணவு, அற்றாலம் | அத்தாழப் பட்டினி - அந்தி உணவு இல்லாதவர். |  |
| அத்து | வெட்டி | அற்று/அறுத்து எனபனவற்றின் திரிபு. பொதுத்தமிழிலும் உள்ளது |  |
| அந்தால | அந்த வழியாக / அப்படி / அதற்குப்பிறகு |  |  |
| அப்பச்சி | தாத்தா | மலையாள வழக்கு |  |
| அப்பம் | அப்போது | "லே கொப்பன் அப்பமே வந்தாச்சி" - "உன் அப்பா அப்போதே வந்தாயிற்று". அரிசி மாவில் செய்யப்படும் பண்டத்திற்கும் அப்பம் என்ற பெயருண்டு |  |
| அம்மாசி | அம்மாவாசை |  |  |
| அம்படம் / அம்புடம் | அவ்வளவு | அம்மட்டம் என்பதன் திரிபு |  |
| அயத்து | மறந்து | அயத்து போச்சி - மறந்து போயிற்று |  |
| அல்லா | அல்லவா |  |  |
| அல்லாம | அல்லாமல், இல்லாமல் | மருவல் |  |
| அலட்டல் | பேசிக்கொண்டே இருப்பது | பொதுத்தமிழிலும் உள்ளது |  |
| அலவாக்கரை | கடற்கரை | அலைவாய்க்கரை |  |
| அவயம் | பெருத்த ஓசை |  |  |
| அவயான் | பெருச்சாளி |  |  |
| அவிய | அவர்கள் | பொதுத்தமிழிலும் உள்ளது |  |
| அற்றம் / அத்தம் | கடைசி, இறுதி, முடிவு, கரை | "தெருவுக்க அத்தத்துல தான் அந்த கடை இருக்கு" - "தெருவின் கடைசியில் தான் அந்த கடை உள்ளது". |  |
| அரங்கு வீடு | சேமிப்பு அறை, பூசை அறை |  |  |
| அரதி | துன்பம், விருப்பமின்மை |  |  |
| அரிஷ்டம் | போலிச் சாராயம் | அடிப்படையில் 'அரிஷ்டம்' என்பது ஆயுர்வேத மருத்துவ முறையில் தயாரிக்கப்படும் ஒரு திரவ மருந்தின் வகை. சில காலம் முன்பு, இந்த மருந்தான அரிஷ்டத்தை தயாரிக்கும் உரிமத்தை வைத்துக்கொண்டு சில சமூக விரோதிகள் சாராயம் தயாரிக்கலானர். இப்போது மக்களின் போராட்டங்களின் பயனாக அவ்வுரிமைகள் அரசால் திரும்பப்பெறப்பட்டு, அரிஷ்டம் தயாரிப்பிற்கும் தடை உள்ளது. |  |
| அளி / அழி | கம்பி போட்ட பெரிய சாளரம் | அளிபோட்ட வீடு |  |
| அளுவ | ஒரு உயர்தர வகை மீன் |  |  |
| அறுப்பு | திட்டு, வசை, திட்டுதல், அறுவடை | "எங்கையா இன்னிக்கி ஒரே அறுப்பு" - "என் தந்தை இன்று என்னை நன்றாக திட்டினார்" |  |
| அன்னா | அதோ, அங்கே | "அன்னா நிக்காம்லே" - "அங்கே நிற்கிறான் டா" |  |
| அனக்கம் | சத்தம், அசைவு, இயக்கம் | "என்ன அனக்கமே இல்லை!" - "என்ன அமைதியாக இருக்கிறது!" |  |
| ஆக்கத்தி | சிறிய வகை அரிவாள் | மலையாள வழக்கு. குறிப்பாக தென்னை ஓலை அரிய பயன்படுத்தப்படுகிறது. |  |
| ஆக்கர் கடை | காயலான் கடை |  |  |
| ஆகுல்லா | ஆகிறது அல்லவா |  |  |
| ஆட்டும் | சரியென ஆமோதித்தல், ஆகட்டும் | ஆகட்டும் என்பதன் மருவல் |  |
| ஆயினி சக்கை / ஐனிச் சக்கை | ஈரப்பலா | பலாப்பழத்தில் ஒரு சிறிய வகை |  |
| ஆராசனை | இறை அருள் | "அவியளுக்கு ஆராசனை வந்துட்டு" - "அவர்களுக்கு இறையருள் வந்துவிட்டது" |  |
| ஆராங்கு | ஒரு மீன் வகை |  |  |
| ஆவி | ஆகி | "அவுருக்கு விபத்து ஆவிட்டு" - "அவருக்கு விபத்து ஆகி விட்டது" |  |
| இங்கன / இங்கிண | இங்கே |  |  |
| இங்கோடி | இந்த வழியாக |  |  |
| இஞ்ச | இங்கே | "லேய், இஞ்ச வால" - "ஏய், இங்க வாடா" |  |
| இஞ்சோத்திருங்கோ | இங்கே வந்து உக்காருங்கள் | இஞ்ச+வந்து+இருங்கோ |  |
| இணிஞ்சு / இனிஞ்சி | பிய்த்து / பறித்து, பிடுங்குதல், கொய்தல், 'அடத்து' எடுத்தல்,'கிள்ளி' எடுத்தல் | "மட்டிப்பளத்த தார்ல இருந்து இணிஞ்சு தின்னு" - "மட்டிப்பழத்தை தாரில் இருந்து உரித்து உண்". "நடுத்தெங்கிலிரிந்து நாலு கருக்கு இணிஞ்சுப் போடு" - "நடுத்தென்னை மரத்திலிருந்து நான்கு இளநீர் தேங்காய்கள் பறித்துப் போடு" |  |
| இம்படம் / இம்புடம் | இவ்வளவு | இம்மட்டம் என்பதன் திரிபு |  |
| இரி | இரு, உட்கார் | மலையாள வழக்கு |  |
| இலையப்பம் | தென்னை, பனை, பலா, பூவரசு, வாழை, பாதாம், தேரளி இலையில் அரிசி மாவு, வெல்லம் அல்லது உப்புக்காரம், தேங்காய், எள், இஞ்சி/சுக்கு சேர்த்து வேகவைத்து சமைக்கும் அப்பம் |  |  |
| இவிய | இவர்கள் | பொதுத்தமிழிலும் உள்ளது |  |
| இளச்சல் | சீவுதல் / வாருதல் | தல இளச்சாச்சா? - தலை வாரியாச்சா? |  |
| இன்னா | இதோ, இங்கே |  |  |
| ஈக்கல் | தென்னை ஓலையின் நடுநரம்பு |  |  |
| ஈக்கான்பெட்டி | பனை ஓலையால் செய்யப்பட்ட பெட்டி |  |  |
| ஈச்சீ | ஈ |  |  |
| ஈரக்கொலை | ஈரல் |  |  |
| உச்சி / உச்சை | மதியம் | உச்சிவேளை என்பது நண்பகலைக் குறிக்கும். மலையாள வழக்கு |  |
| உத்திப்போல | மிகச்சிறிய அளவு, கொஞ்சம் | "பாயாசத்துல உத்திப்போல ஏலம் போட்டாப் போரும்" - "பாயாசத்தில் மிகச்சிறிய அளவு ஏலம் இட்டால் போதும்" |  |
| உணக்கு / ஒணக்கு | காயவை | பொதுத் தமிழிலும் உள்ளது. "மருதாணி எலைய நல்லா ஒணக்கி அப்பறம் பொடிக்கணம்". திருக்குறள்: "தொடிப்புழுதி கஃசா உணக்கின் பிடித்தெருவும் வேண்டாது சாலப் படும்" |  |
| உப்புக்குத்தி | கணுக்கால் |  |  |
| உழக்கு, பக்கா, மரக்கால் | அரிசி அளவைகள் | பொதுத் தமிழில் உள்ளன. |  |
| உழக்கான்பெட்டி | பனை ஓலையால் செய்யப்பட்ட பெட்டி |  |  |
| உரியாடல் | உரையாடல், பேச்சு | "அவிய ரெண்டுவேரும் ஒடக்காச்சே, இப்போ உரியாடல் உண்டா?" - "அவர்கள் இருவருக்கும் இடையில் மனக்கசப்பாயிற்றே. இப்போது பேசிக்கொள்கிரார்களா?" |  |
| உருமா | திருமணத்தின் போது மணமகனின் தலையில் கட்டும் துணி |  |  |
| உலும்பு வாடை | இறைச்சி வாடை (கவுச்சி வாடை) |  |  |
| உள்ளுடுப்பு | பெண்களின் உள்ளாடை |  |  |
| உளுக்கு | சுளுக்கு | பொதுத்தமிழிலும் உள்ளது |  |
| உறை | ஒருவகை நண்டு | ஆங்கிலத்தில் 'மோல் க்றாப்' எனக் கூறுவர். |  |
| ஊச்சாளி | மற்றவர்களை விட தகுதியில் உயர்ந்தவன் என ஏளனமாகச் சொல்லுதல் | மலையாள வழக்கு. "அவரு பெரிய ஊச்சாளி. நம்மட்ட எல்லாம் பேசமாட்டாரு" |  |
| ஊதாப்பட்டி | பலூன் |  |  |
| எங்கன / எங்கிண | எங்கே |  |  |
| எங்கோடி | எந்த வழியாக |  |  |
| எடவாடு/எடபாடு | வேலை/பணி |  |  |
| எத்து | உதை | பொதுத் தமிழிலும் உள்ளது. |  |
| எதுப்பு | எதிராக | "அவரு வரும்போது எதுப்பு போகப்பிடாது" - "அவர் வரும்போது அவரின் எதிராகப் போகக்கூடாது" |  |
| எப்பம் | எப்போது | "பொறவுண்ணா எப்பம்?" - "பிறகென்றால் எப்போது?" |  |
| எம்படம் | எவ்வளவு | எம்மட்டம் என்பதன் திரிபு |  |
| எரப்பாளி | இழிச் சொல் / வசைச் சொல், இரந்து உண்பவர் | மலையாள வழக்கு |  |
| எல்லு | எலும்பு | மலையாள வழக்கு |  |
| எவிய | எவர்கள் | பொதுத்தமிழிலும் உள்ளது |  |
| எளளுப்போல | சிறிதளவு |  |  |
| ஏசுதல் | திட்டுதல் | பொதுத் தமிழில் உள்ளது |  |
| ஏம்பக்கம் | ஏப்பம் |  |  |
| ஏத்தன் பழம் | நேந்திரன் பழம் | வாழைப்பழத்தின் வகை |  |
| ஏனம் | பாத்திரம் |  |  |
| ஐயம் / அய்யம் | கெட்டது, கெட்டுப்போனது | "ஐயே, அது ஐயப் பழம்", அழுகிய என்பதன் மருவல். |  |
| ஐயா / அய்யா | தகப்பன் |  |  |
| ஐயாவழி / அய்யாவழி | அய்யா வைகுண்டர் எனும் சித்தரால் உருவாக்கப்பட்ட சமய நெறி. |  |  |
| ஒக்கல் | இடுப்பு | "எப்போ பாத்தாலும் கொளந்தைய 'ஒக்கல்லயே' ஒக்காத்தி வெச்சிரிக்கியே.. அத கீளத்தான் உடேன்" - "எப்போது பார்த்தாலும் குழந்தையை இடுப்பிலேயே வைத்துக்கொண்டிருக்கிராயே.. அதனை கீழத்தான் விடேன்" |  |
| ஒக்கும் / ஒக்காது | முடியும் / முடியாது | மலையாள வழக்கு |  |
| ஒட்டாங்கண்ணி | உடைந்த மண்பானையின் ஒரு துண்டு |  |  |
| ஒடக்கு / உடக்கு | சண்டை, மனக்கசப்பு | "சந்தைல அவிய ரெண்டுவேருக்கும் ஒடக்காயிப்போச்சு" - "சந்தையில் அவர்கள் இருவருக்கும் இடையில் சண்டை வந்துவிட்டது" |  |
| ஒடயக்காறன் | உரிமைக்காரன் |  |  |
| ஒடுக்கம் | பிறகு, கடைசியில் | மலையாள வழக்கு. "ஒடுக்கம், என்ன ஆச்சி?" - "அப்புறம், என்ன ஆயிற்று?" |  |
| ஒண்ணி | ஒன்றாக்கு | ஒண்ணிசது - ஒன்றாகியது (அஸெம்பிள்ட்) |  |
| ஒருபாடு / ஒருவாடு | நிறைய | மலையாள வழக்கு |  |
| ஒலுங்கு | கொசு | பொது வழக்கிலும் உள்ளது |  |
| ஒறச்சு | உரக்க | மலையாள வழக்கு. "லேய், அந்த மூணாவது பாடத்த ஒறச்சு படி பாப்பம்" - "ஏய், அந்த மூன்றாவது பாடத்தை உரக்கப் படி பார்ப்போம்" |  |
| ஒறப்பு | காரம் | உறைப்பு |  |
| ஓட்டன்காய் | பிஞ்சு புளியங்காய் |  |  |
| ஓணப்பந்து விளையாட்டு | எருமைத்தோல் மற்றும் தேங்காய் நாரால் செய்யப்படும் பந்தினை ஏழுபேர் கொண்ட ஒரு அணி எறிந்திட, அதனை எதிரணி காலால் தடுத்திடும் விளையாட்டு. |  |  |
| ஓர்மை / ஓற்மை | நினைவு-ஞாபகம் | மலையாள வழக்கு. "ஓர்மை இருக்கா?" |  |
| கக்குமடி | வேட்டியை மடித்துக் கட்டுதல் | மீனவர் வழக்கு |  |
| கச்சவடம் | வியாபாரம் | மலையாள வழக்கு |  |
| கசேரி | (சாய்வு) நாற்காலி | மலையாள வழக்கு |  |
| கஞ்சித்தாள் | ஈகநார் காகிதம் (பாலிதின் பேப்பர்) |  |  |